DECIZIA COMISIEI
din 25 aprilie 2007
privind retragerea de pe piață a porumbului Bt176 (SYN-EV176-9) și a produselor sale derivate
[notificată cu numărul C(2007) 1804]
(Numai textul în limba engleză este autentic)
(2007/304/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1829/2003 al Parlamentului European și al Consiliului din 22 septembrie 2003 privind produsele alimentare și furajele modificate genetic (1), în special articolul 8 alineatul (6) și articolul 20 alineatul (6),
întrucât:
(1)
Porumbul Bt176 (SYN-EV176-9) a fost autorizat, în temeiul Directivei 90/220/CEE a Consiliului din 23 aprilie 1990 privind diseminarea deliberată în mediu a organismelor modificate genetic (2) prin Decizia 97/98/CE a Comisiei din 23 ianuarie 1997 privind introducerea pe piață a porumbului modificat genetic (Zea mays L.) prezentând modificarea suplimentară pentru proprietăți insecticide conferită de către gena Bt-endotoxin și o toleranță crescută la erbicidul glufosinat de amoniu, în temeiul Directivei 90/220/CEE a Consiliului (3). Directiva 90/220/CEE a fost modificată și abrogată prin Directiva 2001/18/CE.
(2)
Autorizația a fost acordată pe baza opiniilor Comitetului științific pentru nutriție animală, creat prin Decizia 76/791/CEE a Comisiei (4), a Comitetului științific pentru alimente, creat prin Decizia 95/273/CE a Comisiei (5) și a Comitetului științific pentru pesticide, creat prin Decizia 78/436/CEE a Comisiei (6).
(3)
Porumbul SYN-EV176-9 și produsele sale derivate au fost notificate ulterior de către Syngenta Crop Protection AG (numit în continuare „solicitantul”) drept produse existente, în conformitate cu articolul 8 alineatul (1) și cu articolul 20 alineatul (1) din Regulamentul (CE) nr. 1829/2003 (numit în continuare „regulamentul”) și au fost introduse în Registrul comunitar al produselor alimentare și al furajelor modificate genetic. Domeniul de aplicare al notificării include alimente consistând din și/sau conținând produse din porumb SYN-EV176-9, aditivi alimentari produși din porumb SYN-EV176-9, furaje consistând și/sau conținând porumb SYN-EV176-9, material furajer produs din porumb SYN-EV176-9 și aditivi furajeri produși din porumb SYN-EV176-9.
(4)
Notificarea privind porumbul SYN-EV176-9, dintr-o scrisoare adresată Comisiei din data de 19 septembrie 2005, a indicat oprirea vânzării semințelor de porumb SYN-EV176-9 în Comunitate după sezonul de însămânțare din 2005.
(5)
Solicitantul a comunicat Comisiei și faptul că nu intenționează să înainteze, în conformitate cu articolul 8 alineatul (4), articolul 11, articolul 20 alineatul (4) și, respectiv, articolul 23, o cerere de reînnoire a autorizației pentru porumbul SYN-EV176-9 acordată în virtutea regulamentului. Prin urmare, nici cultivarea, nici punerea pe piață a porumbului SYN-EV176-9 și produsele sale derivate nu vor mai fi autorizate în Comunitate după 18 aprilie 2007.
(6)
În consecință, trebuie adoptate măsuri în vederea asigurării unei retrageri eficiente de pe piață a semințelor provenind din linii consangvinizate și hibrizi derivați din porumb SYN-EV176-9. Ca o consecință a nondisponibilității semințelor, ne putem aștepta ca orice produse derivate din porumbul SYN-ENV176-9 să dispară din lanțul alimentar și furajer într-un interval rezonabil de timp.
(7)
Deoarece solicitantul a încetat să comercializeze în Comunitate semințe de porumb SYN-ENV176-9 după sezonul de însămânțare din 2005, stocurile de produse derivate din porumbul SYN-ENV176-9 au fost epuizate și nu se preconizează că vor mai fi prezente pe piață după 18 aprilie 2007. Cu toate acestea, urme de material genetic modificat din porumb SYN-ENV176-9 ar putea rămâne prezente în produsele alimentare sau în furaje pentru o anumită perioadă de timp.
(8)
Din motive de securitate juridică, este necesar, în consecință, să se asigure o perioadă de tranziție în timpul căreia produsele alimentare și furajele să poată conține un astfel de material fără ca acest fapt să constituie o încălcare a articolului 4 alineatul (2) sau a articolului 16 alineatul (2) din regulament, în cazul în care prezența acestor substanțe este întâmplătoare sau tehnic inevitabilă.
(9)
Nivelul tolerat și perioada de timp ar trebui să fie stabilite luându-se în considerare perioada necesară până când retragerea efectivă de pe piață a semințelor va da rezultate în întregul lanț alimentar și cel furajer. În toate cazurile, nivelul tolerat va rămâne sub pragul de etichetare și de trasabilitate de maximum 0,9 % stabilit de regulament pentru prezența întâmplătoare sau tehnic inevitabilă a materialului modificat genetic în produsele alimentare și în furaje.
(10)
Înscrierile în Registrul comunitar al produselor alimentare și al furajelor modificate genetic, în conformitate cu articolul 28 din regulament, cu referire la porumbul SYN-ENV176-9, ar trebui să fie modificate pentru a lua în considerare prezenta decizie.
(11)
Solicitantul a fost consultat cu privire la măsurile stipulate în prezenta decizie.
(12)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Pentru a se asigura retragerea eficientă de pe piață a semințelor provenind din linii consangvinizate și hibrizi derivați din porumb SYN-EV176-9 destinate cultivării, solicitantul trebuie să se conformeze măsurilor prevăzute în anexă.
În termen de 6 luni de la data notificării prezentei decizii, solicitantul trebuie să prezinte Comisiei un raport asupra aplicării măsurilor prevăzute în anexă.
Articolul 2
Prezența materialelor care conțin, constau în sau sunt obținute din porumb SYN-EV176-9 în produsele alimentare sau în furajele notificate în articolul 8 alineatul (1) și în articolul 20 alineatul (1) din regulament va fi tolerată până la 5 ani după data de notificare a prezentei decizii:
(a)
cu condiția ca această prezență să fie întâmplătoare sau tehnic inevitabilă; și
(b)
să se regăsească în proporție de maximum 0,9 %.
Articolul 3
Înscrierile în Registrul comunitar al produselor alimentare și al furajelor modificate genetic, în conformitate cu articolul 28 din regulament, cu referire la porumbul SYN-ENV176-9, ar trebui să fie modificate pentru a lua în considerare prezenta decizie.
Articolul 4
Prezenta decizie se adresează companiei Syngenta Crop Protection AG, P.O. Box, CH-4002 Basel, Elveția.
Adoptată la Bruxelles, 25 aprilie 2007.